Informatīvais ziņojums 
„Par daudzvalodu medicīniskās terminoloģijas sistēmas SNOMED CT ieviešanu Latvijā un pievienošanos SNOMED International”

Kopsavilkums 
Informatīvais ziņojums „Par daudzvalodu medicīniskās terminoloģijas sistēmas SNOMED CT ieviešanu Latvijā un pievienošanos SNOMED International” (turpmāk – Informatīvais ziņojums) izstrādāts nolūkā informēt Ministru kabinetu par nepieciešamību uzsākt sistematizētās medicīniskās nomenklatūras – klīniskās terminoloģijas sistēmas Systematized Nomenclature of Medicine – Clinical Terms[footnoteRef:2] (turpmāk – SNOMED CT) ieviešanu Latvijā.  [2:  The Systematized Nomenclature of Medicine, Clinical Terms (SNOMED CT). Skatīt - What is SNOMED CT | SNOMED International] 

Šī terminoloģija standartizē veselības datus, ļauj efektīvi strukturēt informāciju pacientu medicīniskajos dokumentos un uzlabo veselības aprūpes kvalitāti. Pašlaik medicīniskie dati ārstniecības iestādēs medicīniskajā dokumentācijā lielākoties tiek ievadīti manuāli, kas rada kļūdas un neskaidrības. Lai arī Latvijā darbojas Vienotās veselības nozares elektroniskā informācijas sistēma (e-veselības sistēma), tās iespējas nav pilnībā izmantotas nepietiekamas datu standartizācijas un integrācijas trūkuma dēļ.
SNOMED CT ir pasaulē plašākā daudzvalodu digitālā medicīniskā terminoloģijas sistēma, kas nodrošina veselības datu standartizāciju un starptautisku savietojamību. SNOMED CT ietver vairāk nekā 350 000 klīnisko terminu, kurus var integrēt esošajās medicīniskajās informācijas sistēmās. Pievienojoties SNOMED CT, ieguvumi ir attiecināmi gan uz pacientiem, gan ārstniecības personām, gan uz valsts veselības sistēmu kopumā. Pacientiem šī iniciatīva nozīmē augstāku drošības līmeni, jo ārstniecības dokumentos tiks izmantoti precīzāki un viennozīmīgāki ieraksti, veicinot labāku veselības aprūpes koordināciju gan valsts mērogā, gan pārrobežu sadarbībā ES ietvaros. Arvien precīzāka un strukturētāka veselības informācija ļaus nodrošināt ātrāku diagnozes noteikšanu un personalizētāku ārstēšanu.
Ārstniecības personām SNOMED CT ieviešana nozīmēs būtisku administratīvā sloga samazinājumu – pateicoties automatizētai un intuitīvai datu kodēšanas sistēmai. Rezultātā būs iespējams veidot kvalitatīvākus veselības ierakstus ar mazāku kļūdu risku, kā arī iegūt plašākas iespējas datu analītikai, pētniecībai un aprūpes kvalitātes uzlabošanai.
Valsts līmenī SNOMED CT ieviešana nodrošinās augstāku veselības datu kvalitāti, kas ļaus iegūt precīzāku un salīdzināmu oficiālo statistiku. Tas vienlaikus veicinās Latvijas integrāciju Eiropas veselības datu telpā (MyHealth@EU) un atbildīs Eiropas Savienības digitālās veselības politikas prasībām. Būtiski arī tas, ka, tulkojot un adaptējot terminoloģiju latviešu valodā, tiks stiprināta latviešu valodas lietojamība medicīnas nozarē, veicinot kvalitatīvas, mūsdienīgas un vienotas medicīniskās terminoloģijas attīstību valstī.
 SNOMED CT tulkošana un terminoloģiskā adaptēšana, lingvistu un ārstniecības personu iesaiste, SNOMED CT integrācija valsts informācijas un komunikāciju sistēmās, kā arī iestāšanās maksa un dalības maksa SNOMED International projekta realizācijas laikā tiks finansēta no Eiropas Savienības Kohēzijas politikas programmas 2021.–2027. gadam 4.1.1. specifiskā atbalsta mērķa "Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību" 4.1.1.4. pasākuma “Veselības aprūpes pārvaldības sistēmas stiprināšana un digitalizācija, attīstot digitālos risinājumus” līdzekļiem (turpmāk - 4.1.1.4. pasākums), kura finansējuma saņēmējs ir SIA “Latvijas Digitālās veselības centrs” (turpmāk – LDVC), bet SPKC ir sadarbības partneris. Pēc pasākuma beigām sākot ar 2030. gadu dalības maksa ik gadu un personāla izmaksas SNOMED CT Nacionālā izplatīšanas centra darbības nodrošināšanai, kā arī PVA klasifikāciju saimes uzturēšanai 1,0 PLE plānojamas no budžeta apakšprogrammas 46.03.00 slimību profilakses nodrošināšana, pārveidojot vienu Slimību profilakses un kontroles centra (turpmāk – SPKC) Pētniecības un veselības statistikas departamenta Veselības statistikas nodaļas vecākā sabiedrības veselības analītiķa amata vietu – 0,75 slodze (20.6. saime III līmenis, 10. mēnešalgu grupa) par Veselības statistikas nodaļas vecākā eksperta amatu (20.6. saime IV līmenis, 11.mēnešalgu grupa) un otru Reģistru pārraudzības nodaļas sabiedrības veselības analītiķa amata vietu – 0,25 slodze, (20.6. saime II līmenis, 9. mēnešalgu grupa) par Veselības statistikas nodaļas vecāko sabiedrības veselības analītiķa amata vietu (20.6. saime III līmenis, 10.mēnešalgu grupa).

1. Informatīvā ziņojuma nolūks
 Pievienošanās SNOMED CT sekmētu vienotas medicīniskās terminoloģijas sistēmas attīstību valsts valodā un veselības nozares iekļaušanos Eiropas veselības datu telpā, kā arī pilnveidotu veselības aprūpes kvalitāti un pacientu drošību. SNOMED CT ir pasaulē visplašāk izmantotā medicīniskās terminoloģijas sistēma, kas standartizēti un mašīnlasāmi nodrošina klīniskos terminus, sinonīmus, definīcijas, intervenču nosaukumus un piedāvā klasificēšanas kodu izvēles medicīniskās dokumentācijas lietvedībai, radot vienādu izpratni neatkarīgi no izmantotās valodas. Šobrīd SNOMED CT izmanto jau vairāk nekā 80 valstīs, tai skaitā 22 Eiropas Savienības dalībvalstīs (tā jau tiek izmantota Lietuvā un Igaunijā), un tā ir savietojama ar plašāk izmantotajām starptautiskajām klasifikācijām, piemēram, SSK-10, SSK-9M, SSK-O-3.2, bet arī MedDRA, LOINC, ATĶ. No 2027. gada plānota savietojamība arī ar SSK-11. 
Informatīvais ziņojums izstrādāts informatīvā un lēmuma pieņemšanas nolūkā par sadarbības institūcijas – SPKC nominēšanu dalībai SNOMED International tīklā un deleģējumu tai uzņemties ilgtermiņa, tai skaitā finansiālās saistības, lai Latvijā ieviestu SNOMED CT.
SNOMED CT ieviešana Latvijā nav uzskatāma par atbalstu saimnieciskās darbības veikšanai, bet gan par starptautiskas veselības aprūpes klasifikācijas sistēmas tulkošanu valsts valodā, lai nodrošinātu vienotu, standartizētu medicīnisko terminoloģiju visā veselības aprūpes sistēmā. Līdzīgi kā SSK-10 un SSK-11 klasifikācijas gadījumā, SNOMED CT ieviešana Latvijā ir uzskatāma par publisku labumu, kuru SPKC nodrošina valsts veselības aprūpes sistēmas labākai funcionēšanai. SPKC neveic komercdarbību, bet ir valsts iestāde, kas nodrošina datu kvalitāti, savienojamību un standartizāciju veselības aprūpē, tai skaitā nodrošinās klasifikācijas pieejamību veselības aprūpes sistēmā bez samaksas. Terminoloģijas sistēma tiek tulkota un padarīta pieejama visām ārstniecības personām un veselības aprūpes institūcijām (gan valsts, gan privātajiem pakalpojumu sniedzējiem) bez maksas, neatkarīgi no to juridiskā statusa, piedāvājot izvēles iespējas to lietot bez vai ar dažādu līmeņu integrāciju to informācijas sistēmās.  
SNOMED CT ieviešana nerada priekšrocības konkrētiem uzņēmumiem, bet gan uzlabo visas veselības aprūpes nozares funkcionēšanu. Šī sistēma nodrošina strukturētu datu apmaiņu, samazina manuālu darbu, informācijas dublēšanos un kļūdas, kas tieši ietekmē veselības pakalpojumu kvalitāti un pacienta drošību. Vienotie standarti ļauj labāk analizēt un plānot veselības aprūpes politiku, veicina pētniecību, kā arī nodrošina ātrāku un precīzāku informācijas apmaiņu starp dažādām veselības informācijas sistēmām, tostarp starptautiskā līmenī. 
Tāpat jāuzsver, ka šādas klasifikācijas sistēmas ir neatņemama e-veselības infrastruktūras sastāvdaļa, un to ieviešana ir valsts kompetencē un atbildībā. Tā ir sistēmiska, ar valsts lēmumu noteikta iniciatīva, kas veicina sabiedrības veselības mērķu sasniegšanu nevis konkrētu saimnieciskās darbības veicēju atbalstīšana.
SPKC  piešķirtie valsts budžeta un 4.1.1.4. pasākuma  līdzekļi SNOMED CT klasifikācijas sistēmas tulkošanai un ieviešanai nav uzskatāmi par valsts atbalstu komercdarbībai, jo tie tiek piešķirti valsts funkcijas īstenošanai – nodrošināt veselības aprūpes klasifikācijas sistēmu pieejamību valsts veselības informācijas sistēmā. SNOMED CT tiks izmantots kā valsts līmeņa rīks strukturētu un standartizētu veselības datu ievākšanai, kas ir būtiski kvalitatīvas statistikas, epidemioloģisko analīžu un sabiedrības veselības politikas veidošanai. Šāds lietojums atbilst publiskā sektora funkcijām un nav klasificējams kā atbalsts saimnieciskai darbībai.
Ņemot vērā, ka šī iniciatīva ir saistīta ar valsts uzdevumu izpildi veselības informācijas jomā, atbilstoši Eiropas Komisijas paziņojuma C/2016/2946 17. punktā noteiktajam, publisko līdzekļu piešķīrums iniciatīvai nav atbalsts saimnieciskai darbībai. Gadījumā, ja SPKC veiks arī saimniecisko darbību, tiks nodrošināts, ka ar saimniecisko darbību saistītā finanšu plūsma tiek uzskaitīta atsevišķi, nodrošinot izmaksu nodalīšanu, lai publisko līdzekļu piešķīrums SPKC informatīvā ziņojumā aprakstītās iniciatīvas ietvaros nedod labumu tā saimnieciskai darbībai.


2. Situācijas apraksts veselības nozarē medicīnisko dokumentu lietvedībā un veselības nozares oficiālajā statistikā

Medicīnisko dokumentu lietvedības kārtību nosaka Ministru kabineta 2006. gada 4. aprīļa noteikumi Nr. 265 „Medicīnisko dokumentu lietvedības kārtība“ (turpmāk – MK noteikumi Nr. 265). Lietvedības kārtība ir veidota tā, ka medicīniskie dokumenti  par veselības aprūpes un neatliekamās medicīniskās palīdzības saņemšanu veido vienotu informācijas vienību, jo informāciju par pacientam sniegto veselības aprūpes pakalpojumu jebkurš ārstējošais ārsts pievieno pacienta medicīniskajiem ierakstiem. Vairums klīniski nozīmīgo faktu ārstniecības iestādēs joprojām tiek reģistrēti nestrukturēti papīra formātā, tādēļ vairums datu digitālā formātā veidojas, tos ievadot manuāli informācijas sistēmās, kas ir laikietilpīgi un palielina kļūdu risku. Tikai dažiem datu veidiem, ko nosaka MK noteikumu Nr. 265 28. punkts, „jābūt drukātiem” (patomorfoloģiskie ziņojumi, operācijas apraksts un epikrīze), tādēļ tie tiek rakstīti un saglabāti elektroniska, nestrukturēta teksta dokumenta formātā, kura izdruku pievieno medicīniskajai dokumentācijai. Šie dažādie dokumentu formāti un veidi rada datu neskaidrības un nesakritības, datu savietojamības un pārneses risku, bet neprecīza vai nepareiza datu ievade pasliktina datu kvalitāti, kas negatīvi ietekmē veselības aprūpes statistiku un pacientu aprūpes kvalitāti. Tikai tās ārstniecības iestādes, kurās digitalizācija ir sākta savlaicīgi, ir sasniegušas augstāku digitālā brieduma līmeni – to digitālajās datubāzēs jau ir uzkrāti lieli digitālo datu masīvi, kas būtiski atvieglo nepieciešamās informācijas operatīvu pieejamību, piemēram, VSIA „Bērnu klīniskā universitātes slimnīca”.
Lai arī digitālās veselības jomā ir būtiski uzlabojumi un kopš 2016. gada Latvijā ieviesta un darbojas e-veselības sistēma, kas pieejama portālā www.eveseliba.gov.lv un kura veidota kā integrācijas vide, lai nodrošinātu informācijas apmaiņu starp dažādām veselības nozares informācijas sistēmām un būtisko pacienta veselības datu centralizētu pieejamību, tās potenciāls nav pilnībā izmantots, gan tāpēc, ka veselības datu nodošana e-veselības sistēmai no ārstniecības iestāžu puses ir nepilnīga. Biežāk izmantotie e-veselības sistēmā pieejamie medicīniskie dokumenti ir darbnespējas lapas, receptes, un kopš 2024.gada arī vakcināciju dati un laboratorisko izmeklējumu rezultāti. Kopš 2025. gada 1. aprīļa liela daļa slimnīcu e-veselības sistēmā iesūta arī slimnīcu izrakstus un e-nosūtījumus. Pagaidām nepilnīgi e-veselības sistēmā pieejami vizuālās diagnostikas izmeklējumu rezultāti, ārstu slēdzieni. Kopš 2025. gada 1. janvāra LDVC ir e-veselības sistēmas pārzinis un nodrošina e-veselības funkcionalitātes pilnveidi.
Veselības oficiālās statistikas un nacionālā līmeņa reģistru datu iegūšana vairumā gadījumu joprojām balstās uz datu manuālu ievadīšanu vai iesūtīšanu pārskatu formā. Iespējas izgūt veselības oficiālo statistiku no norēķiniem paredzētās informācijas ir ierobežotas, jo norēķinu gadījumā datu pamatvienība ir ārstēšanas epizode, bet statistikas gadījumā parasti tas ir periods, visbiežāk kalendārais gads. Lai arī  Ministru kabineta 2014. gada 11. marta noteikumi Nr. 134 „Noteikumi par vienoto veselības nozares elektronisko informācijas sistēmu” nosaka pienākumu visām ārstniecības iestādēm un neatkarīgi no pakalpojuma apmaksas veida – valsts vai privāti apmaksāts – ievadīt datus e-veselības sistēmā, dati par privāti apmaksātajiem pakalpojumiem nav uzskatāmi par pietiekami pilnīgiem un kvalitatīviem.
Veselības aprūpē nepieciešams slimības vai cita veselības traucējuma klīnisko pazīmju kopumu pārveidot lakoniskā atzinumā – dēvētā par diagnozi, kura tālākai datu apstrādei pārveidojama starptautiski atzītā un vienotā kodu sistēmā – klasifikācijā, lai vispārīgās epidemioloģijas un veselības aprūpes pārvaldības nolūkā saglabātu, izgūtu un analizētu datus, novērtējot slimību izplatības un saslimstības tendences sabiedrības veselības situācijas analīzei dažādās iedzīvotāju grupās, t.sk. lai veiktu starptautiskus salīdzinājumus. Šajā nolūkā tiek izmantota Pasaules Veselības organizācijas Starptautiskā slimību un veselības problēmu klasifikācija (turpmāk – SSK), kas lietotājiem aktuālajā SSK-10 elektroniskajā versijā ir pieejama SPKC mājaslapā, kodējot slimību un citu veselības problēmu diagnozes SSK-10 burtciparu kodos (onkoloģijā tiek izmantota arī atvasinātā klasifikācija SSK-O-3.2.).
Veselības datu kvalitātei izšķirošas ir ārstniecības personu zināšanas, prasmes, kompetences un attieksme pret kodēšanu – kodēšanas prakse. Vienlaikus ir jāņem vērā, ka korekta kodēšana ir laikietilpīga, mazina profesionālo entuziasmu un rada papildu administratīvo slogu – to nav iespējams panākt un uzturēt bez regulāras tālākizglītības un mūsdienīgiem atbalsta instrumentiem kodēšanai.
Ievērojot, ka oficiālās statistikas nolūks ir sabiedriskais labums, sabiedrība ir tiesīga saņemt pilnīgu, kvalitatīvu un uzticamu informāciju, kas nav iespējams, ja sākotnējie dati ir nepilnīgi, kļūdaini vai sagrozīti. Lai panāktu uzlabojumus oficiālās veselības statistikas augstākas ticamības nodrošināšanā, jāattīsta procesorientēta pieeja, veicinot datu izguvi oficiālās statistikas vajadzībām no primārajiem fenomenu (subjektu, notikumu, diagnožu, ārstēšanas epizožu u.tml.) elektroniski reģistrētiem un uzkrātiem datiem. Izpratne par datu kvalitāti ietver to precizitāti, pilnīgumu, derīgumu, konsekvenci, unikalitāti, savlaicīgumu un atbilstību mērķim, taču izšķiroša šādu datu reģistrēšanai ir arī pašu procesu pilnīgošana, integrējot digitālos risinājumus, platformas un tehnoloģijas, vienlaikus pilnveidojot kiberdrošību un datu apstrādē iesaistīto ārstniecības personu digitālās prasmes.
Jāņem vērā arī, ka personu pārvietošanās un uzturēšanās brīvība Eiropas Savienībā ir tās pilsonības institūta pamatprincips, taču veselības datu apmaiņa starp Latviju un citām Eiropas Savienības dalībvalstīm ir būtiski paplašināma. Informatīvā ziņojuma sagatavošanas laikā tiek nodrošināta pārrobežu e-recepšu un daļēji pacientu veselības pamatdatu apmaiņa ar sešām dalībvalstīm un plānota šīs sadarbības paplašināšana. Lai to nodrošinātu efektīvāk, ir nepieciešama vienota terminoloģija un klīnisko datu apmaiņas standarts. 2025.gada 26.martā stājās spēkā Eiropas Parlamenta un Padomes 2025.gada 11.februāra  Regula (ES) 2025/327 par Eiropas veselības datu telpu un ar ko groza Direktīvu 2011/24/ES un Regulu (ES) 2024/2874nosaka veselības datu apmaiņas nosacījumus primārai un sekundārai izmantošanai.

3. Informācija par SNOMED CT 
SNOMED CT ir digitāls instruments, lai efektīvi strukturētu ārstniecības personu ierakstus medicīniskās dokumentācijas lietvedībā digitālā formātā, piedāvājot viņām īsceļus racionālai, korektai un klīniskajām vajadzībām atbilstošai kodēšanai un klasificēšanai, t.sk. saskaņā ar spēkā esošo SSK-10 versiju, bet nākotnē SSK-11[footnoteRef:3] un Starptautiskās funkcionēšanas, nespējas un veselības klasifikāciju (turpmāk - SFK) un tās atvasināto klasifikāciju bērniem un jauniešiem (SFK–BJ). SNOMED CT kodi var tikt savietoti arī ar vairākām citām ārstniecības iestādēs izmantotajām klasifikācijām, piemēram, NOMESCO, ATĶ, MedDRA, pacientu grupu,  diagnožu, manipulāciju, gultu veidu u.c. klasifikācijām. [3:  Eiropas statistikas birojs EUROSTAT ir noteicis piecu gadu ilgu pārejas periodu, lai no 2027. gada 1. janvāra ES dalībvalstīs statistikā uzsāktu izmantot SSK-11 ] 

Ievērojot, ka standartizēta medicīniskā terminoloģija ir priekšnoteikums, lai visi veselības aprūpes speciālisti neatkarīgi no viņu atrašanās vietas vai izmantotās programmatūras vienādi saprastu un interpretētu veselības datus, Eiropas Komisija ir pieņēmusi Eiropas Savienības projekta TEHDAS ieteikumu dalībvalstīm pakāpeniski uzsākt izmantot SNOMED CT kā references ontoloģiju medicīniskajiem terminiem, pamatojoties uz datu standartizācijas nepieciešamību Eiropas veselības datu telpā, MyHealth@EU un Eiropas pacientu veselības karšu formātā[footnoteRef:4]. [4:  Saskaņā ar EPP Regulas 2025/327 par Eiropas veselības datu telpu 105. pantu prasības stājas spēkā no 2029. gada 26. marta ] 

Veselības aprūpes speciālistiem Latvijā ir vairāki būtiski iemesli, kāpēc pievienoties SNOMED International – tas ir īpaši nozīmīgi, ņemot vērā virzību uz digitalizāciju, standartizētu aprūpi un labākiem veselības rezultātiem. SNOMED CT ir būtisks Eiropas Savienības digitālās veselības aprūpes attīstības elements, lai:
· pilnveidotu primāro veselības datu digitālas reģistrēšanas efektivitāti un precizitāti; 
· uzlabotu veselības oficiālās statistikas kvalitāti un tās starptautisko salīdzināmību;
· nodrošinātu veselības datu pārrobežu izmantošanu; 
· radītu priekšnoteikumus veselības datu sekundārai izmantošanai;
· mazinātu administratīvo slogu medicīniskās dokumentācijas lietvedībā.
Galvenie ieguvumi pacientiem:
· uzlabota pacientu drošība, pateicoties precīzākiem un skaidrākiem veselības ierakstiem;
· efektīvāka veselības aprūpes koordinācija, nodrošinot labāku datu apmaiņu gan Latvijā, gan ārvalstīs;
· ātrāka diagnostika un personalizētāka ārstēšana, pateicoties strukturētiem un savstarpēji salīdzināmiem datiem.
Galvenie ieguvumi ārstniecības personām:
· samazināts administratīvais slogs ar vienkāršāku un automatizētu klīnisko ierakstu veidošanu;
· kvalitatīvāks un precīzāks pacientu veselības datu reģistrēšanas process, labākas iespējas veselības datu analītikai, pētniecībai un veselības aprūpes kvalitātes kontrolei.

SNOMED CT ar atbilstošiem digitālajiem risinājumiem var tikt integrēta ārstniecības iestāžu informācijas sistēmās, kurās klīnicists pacientam konstatēto klīnisko diagnozi reģistrē īpašā oriģinālā klīnisko kodu sistēmā kā SNOMED CT terminu, kuram sistēma piedāvā vairākas SSK-10 (nākotnē SSK-11) kodu izvēles, lai klīnicists varētu izvēlēties piemērotāko. Veicot ierakstus pacienta elektroniskajā medicīniskajā kartē, sistēma lietotājam piedāvā izvēles, kas uzreiz tiek kartētas SNOMED CT terminos, kuru kopējais apjoms, neskaitot sinonīmus, ir 350 000 terminu – meklēšana to starpā tiek organizēta tā, lai tiktu meklēta tikai atbilstošo terminu apakškopa. Klīnicistam nav jātērē laiks, lai sameklētu SSK-10 kodu, kas puslīdz atbilst klīniskajai situācijai vai pavirši jāpiemēro kāds iegaumētais, bet viņam tiek nodrošināts kodēšanas atbalsta rīks, kas ietaupa laiku, mazina administratīvo slogu un vienlaikus būtiski pilnveido kodēšanas kvalitāti.  SNOMED CT uztur Anglijā un Velsā reģistrēta bezpeļņas organizācija The International Health Terminology Standards Development Organisation  (Reģ.nr. 9915820), kuras preču zīme ir SNOMED International. Organizācijas prasība ir valstu dalība tās tīklā, kuram iespējams pievienoties, veicot iestāšanās maksu, kā arī katru gadu maksājot dalības maksu. Dalībvalstī ir nepieciešams nominēt institūciju (National Release Centre), kas veic galvenos pienākumus – SNOMED CT starptautiskā izlaiduma saņemšanu no SNOMED International, tā pieejamības nodrošināšanu licencētiem lietotājiem dalībvalstī, kā arī SNOMED CT ieviešanas veicināšanu un atbalstīšanu. Dalība ļauj izmantot SNOMED CT pilno versiju dalībvalsts teritorijā, tiesības pieteikties SNOMED CT  tulkošanai valsts valodā un veidot nacionālos papildinājumus, divreiz gadā saņemt atjauninājumus, piekļūt  SNOMED CT izglītības programmām, tiesības ieteikt jaunu koncepciju vai mainīt spēkā esošās koncepcijas un to attiecības starptautiskajā izlaidumā, piedalīties  SNOMED Ģenerālajā asamblejā un Dalībnieku forumā, kā arī organizācijas vadības struktūrās, biznesa sanāksmēs un konferencēs, piekļūt forumiem un tīkliem, lai mācītos un dalītos ar SNOMED CT ieviešanas pieredzi. 
Lai SNOMED CT varētu izmantot latviešu valodā, nepieciešama terminu tulkošana, adaptēšana un arī jaunveidošana – tā ir starpdisciplināra sadarbība, kas prasa rūpīgas uzmanības pievēršanu saturam, struktūrai un klīniskajai nozīmei nolūkā nodrošināt terminoloģijas lietojamību un tās ieviešanu elektroniskajās pacienta veselības karšu sistēmās. Jānodrošina gan lingvistiskā, gan semantiskā kvalitāte, turklāt jāievēro, ka nepietiek tikai ar termina tiešu un mehānisku pārcelšanu no angļu valodas latviešu valodā, bet nepieciešams iedziļināties termina būtībā, lai atrastu iespējami precīzāko atbilsmi. Tulkošanas procesā būtiska ir cieša sadarbība starp veselības informātikas, lingvistikas, terminoloģijas speciālistiem un ārstiem. Tulkojums, kas balstīts tikai uz lingvistisku, morfoloģiski sintaktisko analīzi, var radīt šķietami pareizu terminu, kas var neatbilst konceptam, un to nevar izmantot veselības aprūpes speciālisti. Savukārt lingvistisko, sistemātisku un ortogrāfijas principu ievērošana ir nepieciešama, lai izvairītos no neskaidrībām un nodrošinātu terminoloģijas praktisko lietojamību. Tulkošanas pakalpojuma sniedzēji tiks izvēlēti saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu procedūru, atbilstoši 4.1.1.4. pasākuma īstenošanas noteikumiem (Ministru kabineta 2024.gada 26.novembra noteikumu Nr. 747 “Eiropas Savienības kohēzijas politikas programmas 2021.–2027. gadam 4.1.1. specifiskā atbalsta mērķa "Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību" 4.1.1.4. pasākuma "Veselības aprūpes pārvaldības sistēmas stiprināšana un digitalizācija, attīstot digitālos risinājumus" pirmās un otrās projektu iesniegumu atlases kārtas īstenošanas noteikumi” 41.punktā noteiktajam).

Pievienošanās SNOMED International un SNOMED CT ieviešana nodrošinātu kvalitatīvāku Oficiālās statistikas datu izgūšanu un labāku to starptautisko salīdzinājumu, nodrošinātu ārstniecības personām ērtākas kodēšanas iespējas un taupītu viņu darba laiku, samazinot administratīvo slogu, bet kodu mašīnlasāmais formāts radītu priekšnoteikumus to standartizētai savietojamībai dažādās datu bāzēs, Eiropas Veselības Datu Telpā (MyHealth@EU), tai skaitā Eiropas pacientu veselības karšu formātā, tā veicinot arī pacientu elektronisko veselības datu atkalizmantošanu sabiedrības kopīgam labumam, t.sk. sabiedrības veselības, pētniecības un inovāciju ieviešanas vajadzībām. Izmantojot SNOMED CT, ārstniecības personas nestrukturētos ārstniecības personu ierakstus medicīniskās dokumentācijas lietvedībā veiktu strukturētā veidā, nodrošinot ne vien to mašīnlasāmību, bet mazinot arī medicīnisko kļūdu risku, turklāt tajā pat vidē iespējams racionāli izvēlēties diagnozes kodus atbilstoši spēkā esošajai SSK un citām Pasaules Veselības organizācijas saimes klasifikācijām. Vienlaikus SNOMED CT tulkošana un terminoloģiska adaptācija valsts valodā veicinātu valodas un labskanīgas medicīniskās terminoloģijas attīstību, neļaujot iesakņoties žargonismiem vai anglicismiem, tā stiprinot latviešu valodas kā vienīgās valsts valodas statusu sabiedrībā un mūsdienīgu latviešu valodas attīstību. 

4. Igaunijas pieredze SNOMED CT ieviešanā

	Igaunija ir SNOMED CT dalībvalsts kopš 2010. gada. Šo procesu nodrošina TEHIK – veselības un labklājības informācijas sistēmu centrs, kas darbojas kā Nacionālais izplatīšanas centrs (National Release Centre (NRC)). Tas atbild par terminoloģijas izplatīšanu, lietotāju apmācību, konsultācijām, tulkojumiem un sadarbību ar SNOMED International.
Līdz ar dalību SNOMED CT Igaunija kļuvusi par vadošo veselības datu satura veidotāju Eiropā. Terminoloģija tiek izmantota, lai standartizētu un uzlabotu datu apmaiņu dažādās medicīnas specialitātēs, tai skaitā Igaunija izmanto SNOMED CT, lai nodrošinātu starptautisku pacientu datu apmaiņu Eiropas veselības datu telpā (MyHealth@EU). SNOMED CT kalpo par atsauces terminoloģiju The Observational Medical Outcomes Partnership (turpmāk - OMOP) datu modeļa lietošanā Tartu Universitātē.
Igaunijas pieredze ar SNOMED CT ieviešanu uzskatāmi parāda šīs sistēmas būtisko pievienoto vērtību veselības aprūpes digitalizācijā un kvalitātē. SNOMED CT ir kalpojusi kā pamats strukturētu un augstas kvalitātes veselības datu izveidei, nodrošinot to precizitāti, konsekvenci un starptautisku savietojamību. Ieviešot SNOMED CT, Igaunija ir būtiski uzlabojusi datu apmaiņas efektivitāti gan valsts iekšienē, gan ar citām Eiropas Savienības valstīm. Tas ir īpaši svarīgi, piemēram, pacientu veselības pamatdatu un laboratorisko izmeklējumu rezultātu pieejamībā pārrobežu kontekstā. Turklāt SNOMED CT nodrošina stabilu bāzi augstas kvalitātes un analizējamu datu iegūšanai pētniecības vajadzībām, kā arī jaunu digitālo veselības risinājumu izstrādei. Tartu Universitāte, piemēram, izmanto SNOMED CT kā atsauces terminoloģiju OMOP datu modeļa ietvaros. Būtisku praktisko ieguvumu sniedz arī SNOMED International piedāvātais pārvaldības pakalpojums (Managed Service), kas palīdzējis Igaunijā samazināt administratīvo slogu un vienkāršot terminoloģijas uzturēšanu, nodrošinot terminoloģijas atjaunināšanu, atbalstu un integrāciju atbilstoši valsts vajadzībām.

5. SNOMED CT ieviešanas soļi Latvijā

1. SNOMED CT ieviešanas uzsākšanas nolūkā nepieciešams Ministru kabineta lēmums atbalstīt Latvijas pievienošanos SNOMED International.
2. Nominēt SPKC kā nacionālo izplatīšanas centru (National Release Centre), kurš tiek pilnvarots uzsākt sarunas ar SNOMED International par valsts dalību un uzņemties finansiālās saistības iestāšanās un ikgadējai dalības maksai, veicot attiecīgus grozījumus SPKC nolikumā. 
3. Eiropas Savienības kohēzijas politikas programmas 2021.–2027. gadam 4.1.1. specifiskā atbalsta mērķa "Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību" 4.1.1.4. pasākuma „Veselības aprūpes pārvaldības sistēmas stiprināšana un digitalizācija, attīstot digitālos risinājumus” otrās atlases kārtas projektā līdz 2029. gada 31. decembrim LDVC sadarbībā ar SPKC paredzēts realizēt arī SNOMED CT ieviešanu.
4. SNOMED CT tulkošana un terminoloģiskā adaptēšana, lingvistu un ārstniecības personu iesaiste, SNOMED CT integrācija valsts informācijas un komunikāciju sistēmās, kā arī iestāšanās maksa un dalības maksa SNOMED International projekta realizācijas laikā tiks finansēta no Eiropas Savienības Kohēzijas fonda līdzekļiem (4.1.1.4. pasākuma ietvaros). Pēc 4.1.1.4. pasākuma realizācijas beigām sākot ar 2030. gadu dalības maksa ik gadu un personāla izmaksas vienai amata vietai SNOMED CT Nacionālā izplatīšanas centra darbības nodrošināšanai 1,0 PLE apmērā indikatīvi plānojamas no valsts budžeta apakšprogrammas 46.03.00 slimību profilakses nodrošināšana, pārveidojot amata vietu, kas līdz 2029. gadam (ieskaitot) tiks apmaksāta no pasākuma 4.1.1.4. līdzekļiem. Šāda finansēšanas struktūra ļaus nodrošināt ilgtspējīgu sistēmas ieviešanu un sabalansēt Eiropas Savienības fondu un valsts budžeta finansējumu.

6. Indikatīvās SNOMED CT ieviešanas un uzturēšanas izmaksas  

	Gads/ aktivitāte
	2026.
	2027.
	2028.
	2029.
	2030.
	4.1.1.4. līdzekļi kopā

	 
	Pasākuma 4.1.1.4. līdzekļi
	 Valsts budžeta (SPKC) līdzekļi 
	 

	Iestāšanās un dalības maksa SNOMED International
	13500
	6800
	6850
	6900
	7000
	34050

	Personāla izmaksas SNOMED CT Nacionālā izplatīšanas centra darbības nodrošināšanai 0,3 PLE
	16154
	16154
	16154
	16154
	16154
	64616

	Cilvēkstundas gadā SNOMED CT Nacionālā izplatīšanas centra darbības nodrošināšanai 
	576
	576
	576
	576
	576
	2304

	SNOMED CT un SSK-11 tulkošana un terminoloģiskā adaptēšana
	30186
	30186
	30186
	30186
	 
	120744

	Cilvēkstundas tulkošanai un terminoloģiskai adaptēšanai 
	1344
	1344
	1344
	1344
	 
	 

	Lietošanas un uzturēšanas vadlīniju izstrādes izdevumi
	 
	
	37495
	37495
	 
	74990

	Lietotāju apmācības izdevumi 
	 
	1000
	2000
	3000
	 
	6000

	Kopā 
	59840
	54140
	92685
	93735
	23154
	300400




7. Turpmākā rīcība

1. Pieņemt zināšanai iesniegto informatīvo ziņojumu.
2. Atbalstīt Latvijas iestāšanos International Health Terminology Standards Development Organisation (Starptautiskā veselības terminoloģijas standartu izstrādes organizācija) (turpmāk – SNOMED International) un SNOMED CT Nacionālā izplatīšanas centra funkcijas noteikt Slimību un profilakses kontroles centram.
3. Pilnvarot Slimību profilakses un kontroles centru virzīt nepieciešamos dokumentus par valsts dalību SNOMED International un atbilstoši šī protokollēmuma 5.punktā noteiktajam nodrošināt iestāšanās maksu.
4. Veselības ministrijai sagatavot un līdz 2025.gada 1.novembrim iesniegt izskatīšanai Ministru kabinetā grozījumus Ministru kabineta 2012.gada 3.aprīļa noteikumos Nr. 241  "Slimību profilakses un kontroles centra nolikums", nosakot Slimību un profilakses kontroles centram SNOMED CT Nacionālā izplatīšanas centra funkcijas un pienākumu nodrošināt ikgadējās dalības apmaksu atbilstoši šī protokollēmuma 5.punktā noteiktajam.
5. Iestāšanās maksa un dalības maksa SNOMED International un SNOMED CT ieviešana Latvijā līdz 2029.gadam finansējama no Eiropas Savienības Kohēzijas fonda līdzekļiem (Eiropas Savienības Kohēzijas politikas programmas 2021.–2027. gadam 4.1.1. specifiskā atbalsta mērķa "Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību" 4.1.1.4. pasākuma “Veselības aprūpes pārvaldības sistēmas stiprināšana un digitalizācija, attīstot digitālos risinājumus” ietvaros), bet sākot no 2030. gada finansējama Veselības ministrijai (Slimību profilakses un kontroles centram) piešķirto valsts budžeta līdzekļu ietvaros.
6. SNOMED CT Nacionālā izplatīšanas centra darbības nodrošināšanai, kā arī PVA klasifikāciju saimes uzturēšanai 1,0 PLE plānojamas no budžeta apakšprogrammas 46.03.00 slimību profilakses nodrošināšana, pārveidojot vienu Slimību profilakses un kontroles centra Pētniecības un veselības statistikas departamenta Veselības statistikas nodaļas vecākā sabiedrības veselības analītiķa amata vietu – 0,75 slodze (20.6. saime III līmenis, 10. mēnešalgu grupa) par Veselības statistikas nodaļas vecākā eksperta amatu (20.6. saime IV līmenis, 11.mēnešalgu grupa) un otru Reģistru pārraudzības nodaļas sabiedrības veselības analītiķa amata vietu – 0,25 slodze, (20.6. saime II līmenis, 9. mēnešalgu grupa) par Veselības statistikas nodaļas vecāko sabiedrības veselības analītiķa amata vietu (20.6. saime III līmenis, 10.mēnešalgu grupa).


Atsauces uz normatīvajiem aktiem

Informatīvais ziņojums izstrādāts, ievērojot:
· Statistikas likuma 21. pantu – lai garantētu oficiālās statistikas salīdzināmību un apriti Latvijā, Eiropas Ekonomikas zonā un starptautiskajā līmenī, Ministru kabinets nosaka nacionālās statistiskās klasifikācijas un apstiprina statistisko klasifikāciju sarakstu un nosaka šajā sarakstā iekļauto statistisko klasifikāciju ieviešanas, uzturēšanas un publicēšanas kārtību; 
· Ministru kabineta 2017. gada 3. janvāra noteikumus Nr. 2 „Noteikumi par statistisko klasifikāciju sarakstu un tajā iekļauto statistisko klasifikāciju ieviešanas, uzturēšanas un publicēšanas kārtību”, kuru pielikums nosaka, ka  Slimību profilakses un kontroles centrs kā pilnvarotā valsts institūcija atbild par šādu klasifikāciju ieviešanu, uzturēšanu un publicēšanu: 
· Pasaules Veselības organizācijas Starptautisko statistisko slimību un veselības problēmu klasifikāciju kopā ar atvasinātajām klasifikācijām;
· Pasaules Veselības organizācijas Starptautisko funkcionēšanas, nespējas un veselības klasifikāciju kopā ar atvasinātajām klasifikācijām;
· Ministru kabineta 2006. gada 4. aprīļa noteikumus Nr. 265 „Medicīnisko dokumentu lietvedības kārtība“;
· Ministru kabineta 2024. gada 17. decembra noteikumus Nr. 816 „Noteikumi par Oficiālās statistikas programmu 2025.–2027. gadam”;
· Ministru kabineta 2018.gada 27.novembra noteikumus Nr. 720 „Noteikumi par oficiālās statistikas veidlapu paraugiem veselības aprūpes jomā“;
· Eiropas statistikas prakses kodeksu; 
· Eiropas Parlamenta un Padomes 2009.gada 11.marta Regula (EK) Nr. 223/2009 par Eiropas statistiku un ar ko atceļ Eiropas Parlamenta un Padomes Regulu (EK, Euratom) Nr. 1101/ 2008 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte, Padomes Regulu (EK) Nr. 322/97 par Kopienas statistiku un Padomes Lēmumu 89/382/EEK, Euratom, ar ko nodibina Eiropas Kopienu Statistikas programmu komiteju;
· Eiropas Parlamenta un Padomes 2025.gada 11.februāra  Regulu (ES) 2025/327 par Eiropas veselības datu telpu un ar ko groza Direktīvu 2011/24/ES un Regulu (ES) 2024/2874.

Veselības ministrs 							      Hosams Abu Meri

